Jozef Gruska

Prof. RNDr. Jozef Gruska, DrSc. (* 11. december 1933, Rabčice – † 14. december 2025) bol slovenský teoretický informatik, jeden z priekopníkov tohto odboru v bývalom Československu. Pôsobil v Slovenskej akadémii vied, kde sa venoval formálnym jazykom a automatom, absolvoval pobyty na viacerých zahraničných univerzitách a od roku 1997 pôsobil na Fakulte informatiky Masarykovej univerzity v Brne, kde sa špecializoval najmä na oblasť kvantových výpočtov.

 Životopis 
Spolu s bratmi Viliamom Jánom (* 1936 – † 2019, filmový architekt, scénograf, etnograf a dramaturg) a Ivanom Ľuborom (* 1938, strojný technik) pochádzal z učiteľskej rodiny Jána Grusku (* 1909† 1957) a Margity Gruskovej, rod. Janekovej (* 1906† 1985) z Rabčíc na hornej Orave.

Základnú školu absolvoval v rokoch 19391944 v Rabčiciach, Bobrove a Jablonke, gymnázium v rokoch 19461953 v Topoľčanoch a Prievidzi. V roku 1950 sa umiestnil na druhom mieste v prvom celoštátnom kole matematickej olympiády. V rokoch 19531958 absolvoval štúdium matematickej analýzy na Prírodovedeckej fakulte Univerzity Komenského v Bratislave (PriF UK).Jozef Gruska. In: 

V roku 1959 nastúpil do transformovaného Laboratória strojov a automatizácie SAV (ktorého ďalšími transformáciami a odčleneniami pracovísk vznikli okrem iných Ústav technickej kybernetiky, Ústav informatiky, Ústav materiálov a mechaniky strojov SAV) pod vedením Ivana Plandera a Štefana Petráša, kde pôsobil ako jeden z prvej trojice zamestnancov spolu s Pavlom Brunovským a Jánom Černým. V roku 1966 obhájil na pôde Matematického ústavu SAV doktorát (PhD) z informatiky s dizertačnou prácou Structural Uniqueness of Formal Languages („Štrukturálna jedinečnosť formálnych jazykov“, školiteľ Štefan Schwarz). Do roku 1968 a potom znova v rokoch 19701974, 19851990 a 19931996 pôsobil ako vedecký pracovník SAV. Medzitým v rokoch 19681970 pôsobil na univerzite v Minneapolise (Minnesota, USA), 19741985 vo Výskumnom výpočtovom stredisku OSN v Bratislave a 19901993 na univerzite v Hamburgu.

Začiatkom 60. rokov 20. storočia patril medzi prvých slovenských programátorov, bol zakladateľom výskumu v oblasti teoretickej informatiky v Československu, jedným z prvých prednášajúcich v odboroch analógových a digitálnych počítačov na Univerzite Komenského a prvým prednášajúcim základov informatiky. Aktívne sa podieľal na tvorbe prvých informatických študijných programov na UK a venoval sa tiež rozvoju vzdelávania v oblasti informatiky na slovenských stredných školách.

V roku 1994 získal na pôde Matematicko-fyzikálnej fakulty UK v Bratislave (MFF UK, dnes FMFI UK) titul doc. v odbore matematická informatika a teoretická kybernetika a v roku 1995 DrSc. v odbore fyzikálno-matematické vedy a prof. v odbore matematická informatika.

Bol zakladateľom a v rokoch 19891996 vedúcim pracovnej skupiny Medzinárodnej federácie pre spracovanie informácií (IFIP) pre teoretickú informatiku.

Od roku 1997 pôsobil ako profesor na Fakulte informatiky Masarykovej univerzity v Brne, kde sa špecializoval najmä na oblasť kvantových výpočtov. Aktívne prednášal až do veku 90 rokov a v roku 2023 bol menovaný emeritným profesorom.

Intenzívne sa venoval aj organizačnej činnosti, v roku 1966 založil seminár Automata, Languages and Algorithms (ALA; „Automaty, jazyky a algoritmy“), ktorý mal vplyv na vznik silnej skupiny teoretických informatikov v Bratislave a bol najstarším seminárom zameraným na výskum v oblasti informatiky v Európe. V roku 1972 založil každoročné sympózium Mathematical Foundations of Computer Science (MFCS; „Matematické základy informatiky“), ktoré bolo počas studenej vojny jedinečným fórom, spájajúcim vedcov z východného a západného bloku. V roku 1974 založil každoročný softvérový seminár Sofsem.

Prof. Jiří Zlatuška, kolega a bývalý dekan Fakulty informatiky Masarykovej univerzity, na jeho adresu uviedol:
„Profesor Gruska predstavoval osobnosť, ktorá sa výrazne zaslúžila o rozvoj informatiky v Československu a udržiavanie odborných kontaktov vo svete v dobách, kedy to nebolo vôbec jednoduché. V niekoľko desaťročí trvajúcej sérii domácich konferencií Sofsem a medzinárodných MFCS sa utvárali kontakty, do ktorých vstupoval nebývalo veľký podiel odborníkov, ktorí boli inak režimom odstavovaní (vrátane mnohých signatárov Charty 77). Mnohé z nich po novembri 1989 pracovali aj vo vrcholných funkciách v ústavných inštitúciách. Odbornému zázemiu, ktoré sa vďaka tomu u nás vytvorilo, vďačila aj skupina, ktorá stála za vznikom Fakulty informatiky Masarykovej univerzity, na ktorej od jej založenia tiež pôsobil. Významnú stopu sa mu podarilo zanechať pri formovaní aktivít okolo kvantových počítačov v Japonsku a Juhovýchodnej Ázii alebo v Akadémii Europeana. Odchádza s ním posledný doteraz žijúci nositeľ ocenenia Computer Pioneer za Českú republiku.“

 Osobný život 
S prvou manželkou Ľubicou Gruskovou (rod. Vojtkovou, * 1941) mali syna Damasa Grusku (* 1962, informatik, FMFI UK v Bratislave). S druhou manželkou Vierou Gruskovou (rod. Jamnickou, * 1941, matematička, ChTF STU v Bratislave) vychovali jej dcéru Janu Košeckú (* 1965, odborníčka na robotiku a počítačové videnie, George Mason University, Virgínia, USA). Dlhodobo pracoval v Brne.

Bol zberateľom betlehemov z rôznych kútov sveta, ktoré počas kariéry navštívil. Jeho zbierka zahŕňa viac než 500 exponátov zo 70 krajín a absolvoval s ňou viacero výstav.

 Významné monografie 
 1997: 
 1999: 

 Ocenenia 
 1995: Strieborná medaila Medzinárodnej federácie pre spracovanie informácií (IFIP).
 1996: Computer Pioneer Award od IEEE Computer Society „za rozvoj informatiky v bývalom Československu so zásadnými prínosmi k teórii informatiky a mimoriadnou organizačnou činnosťou“.
 1997: Zlatá medaila Masarykovej univerzity, Brno.
 1998: Cena rektora Masarykovej univerzity za mimoriadne úspechy.
 1999: Medaila ministra školstva Českej republiky prvého stupňa.
 2000: Cena rektora Masarykovej univerzity za mimoriadne úspechy.
 2003: Zlatá medaila Fakulty matematiky, fyziky a informatiky Univerzity Komenského v Bratislave.
 2004: Bolzanova medaila Akadémie vied Českej republiky za zásluhy v matematických vedách.
 2006: zvolený za člena Academia Europaea.
 2013: Doctor honoris causa, Lotyšská univerzita, Riga.

 Referencie 

 Iné projekty 

 Externé odkazy 
 Jozef Gruska – profil na webe Fakulty informatiky Masarykovej univerzity v Brne
 Zoznam diel Jozefa Grusku v súbornom katalógu Slovenskej národnej knižnice
 Informatik Jozef Gruska: Snažme sa dosiahnuť na hviezdy – rozhovor v denníku SME (2006)
 Jozef Gruska v dokumentárnom cykle GEN.sk RTVS (2010)
 Jak přežít – záznam diskusie Pavla Fabuša s Jozefom Gruskom o kvantových počítačoch, umelej inteligencii a budúcnosti informatiky (2017)

Kategória:Osobnosti z Rabčíc
Kategória:Slovenskí informatici
Kategória:Kvantoví informatici
Kategória:Priekopníci informatiky
Kategória:Slovenskí univerzitní profesori
Kategória:Pracovníci Slovenskej akadémie vied
Kategória:Držitelia čestných doktorátov
Kategória:Vyučujúci na Fakulte matematiky, fyziky a informatiky Univerzity Komenského v Bratislave
Kategória:Vyučujúci na Fakulte informatiky Masarykovej univerzity
Kategória:Absolventi Prírodovedeckej fakulty Univerzity Komenského
Kategória:Absolventi Fakulty matematiky, fyziky a informatiky Univerzity Komenského v Bratislave